
Az osztrák ügyvédség modernizációja – magyar párhuzammal

A kutatásomban az osztrák ügyvédség modernizációját tártam fel, párhuzamban a magyar szabályozással, rávilágítva, hogy az osztrák rendszerhez képest mely pontok azonosak, hasonlóak, vagy különbözőek a magyar oldalon, így ez adja az összehasonlító jellegét a pályamunkámnak.
Munkám abszolút aktualitását a magyarországi ügyvédi kamarák 150 éves jubileuma, újdonságát pedig a 19. századi osztrák szabályozás feltárása és a magyar szabályozással történő összehasonlítása adja. Kutatásomhoz eredeti, német nyelvű, általam lefordított jogszabályokat, magyar és német nyelvű tudományos folyóirat cikkeket, monográfiákat és könyvrészleteket használtam fel.
A legfőbb megállapításom, hogy az ügyvédek felszabadítása, modernizációja nem csak a hivatást juttatta méltóságteljesebb pozícióba társadalmi és gazdasági szempontból, de az állampolgárok szabadáságának megóvására is magasabb fokú garanciát nyújtott. Az osztrák és a magyar ügyvédséget összehasonlítva megállapítható, hogy már a kezdetektől fogva szignifikáns különbségek rajzolódtak ki, amelyben gyökeret eresztve mindkét oldal ragaszkodott a saját hagyományaihoz. Az osztrák oldalon a kinevezéses rendszer, zártszám és a tartományi szinten tapasztalható jelentős szabályozási különbségek élték virágkorukat az évszázadok alatt, míg a magyar oldalon a már kezdetektől jelenlévő ügyvédi szabadsághoz, a szakma jogszabályi és szerkezeti egységéhez ragaszkodtunk. Egyrészt ezen különbségekből levezethető a 19. században magyar oldalon tapasztalt osztrák oktrojált ügyvédi rendtartás elfogadhatatlansága és az ügyvédeink vágya a hőn áhított modernizáció és szabadság után.
Másrészt mindkét oldalon gyarapodtak az ügyvédi tevékenységet végzők által elkövetett visszaélések. A polgárok egyre kiszolgáltatottabb helyzetbe kerültek, amelyben kevéssé tudták érdekeiket képviseltetni. Szépen lassan megjelentek a hivatást hivatallá degradáló szabályozások, valamint a forradalmat megelőző izzó éra, amely időszakban az állampolgárok és az ügyvédek széles köre is változást követelt. Gyökeres változás kellett és egy teljesen új megközelítés, amely által autonómiát szerezhettek az ügyvédek. A legfőbb mérföldköveket az ügyvédi kamarák megalapítása, a zártszám és a kinevezéses rendszer eltörlése, a fegyelmi jogkör az ügyvédi kamara hatáskörébe történő utalása és a kamarák választmányainak, közgyűléseinek egyre szélesedő felelőssége és autonómiája jelentette. Védenünk kell tehát ügyvédeink törékeny függetlenségét saját szabadságunk érdekében is.



